Bil-mezzi tat-teknoloġija li għandna f'idejna llum qegħdin insiru nafu xi jkun qed iseħħ fin-naħa l-oħra tad-dinja u ġieli lanqas inkunu nafu x'ġara jew x'inhu jiġri bieb ma' bieb ma' darna. Bis-saħħa ta' din it-teknoloġija moderna li llum tista' tgħid kulħadd sar jużaha, sirna nsibu nies li jkollom l-istess ġosti tagħna u nsiru ħbieb bla ma qatt niltaqgħu fiżikament. Hekk ġrali jien. Kappillan ħabib tiegħi li jinsab f'parroċċa fl-Italja meridjonali, spiss kien jitlobni mmur ngħinu meta kont għadni ngħix Ruma. Kont ninżel minn Ruma bil-qalb kollha u mmur f'din il-parroċċa fejn għad hemm rispett kbir lejn is-saċerdot. Ma domtx wisq ma bdejt nagħmel il-ħbieb. Kemm se ddum ġej u sejjer? Fl-aħħar in-nies tidrak u ssir tafek u tibda tistenniek minn darba għal oħra. Bdew jiżdiedu l-ħbieb fuq Facebook. Meta kont nara li persuna hija minn dan il-villaġġ mitluf fuq il-muntanji tal-Irpinja bla ma kont noqgħod inqis xejn kont naċċetta l-istedina tal-ħbiberija virtwali. Il-mezzi tal-media soċjali ma jużawhomx biss il-bnedmin.... Stenna naqra ma rridx ninftiehem li hawn xi annimal li juża l-komputer u l-mezzi li qed insemmi, xejn minn dan. Li rrid ngħid hu li jista' jkun hemm grupp jew għaqda jew każin jew xi entità oħra li wkoll twassal leħinha permezz ta' Twitter jew aktar popolari magħna Facebook. U l-parroċċa ta' dan ir-raħal li qed insemmi wkoll fetħet paġna fuq Facebook. Stednuni biex ningħaqad mal-membri ta' din il-paġna u aċċettajt. Bdejt ninnota li din kienet qed tinżamm aġġornata ħafna u kull attività li ssir fil-parroċċa jkun hemm għadd ta' ritratti u xi film ukoll dwarha. Ngħid id-dritt immaġinajt xi fotografu professjonali għax ġieli intefgħu ritratti li tabilħaqq ikunu miġbudin b'sengħa jew b'teknika. Minkejja li ma għadnix ngħix Ruma xorta xi kultant għadni mmur inżur dan ir-raħal. Dan l-aħħar kont mistieden biex immur nipprietka t-tridu u mmexxi l-purċissjoni ta' Sant' Antnin li ssir bil-kbir f'dan ir-raħal. Aċċettajt bil-qalb kollha u mort. Ġietni l-kurżità min kien jaġġorna l-paġna Facebook tal-parroċċa u staqsejt lill-kappillan. Qalli li kellu jlaqqagħni ma' dak li jieħu ħsieb din il-paġna. Filgħaxija, qabel il-quddies, kont fis-sagristija u daħal il-kappillan ma' żagħżugħ forsi għandu 18 jew 19-il sena u qalli li kien dan li jamministra l-paġna tal-parroċċa. Ġejt wiċċ imb wiċċ ma' dak li jitfa' fuq l-internet dak li jseħħ fir-raħal tiegħu biex jarah min irid, fosthom jien u l-bosta emigranti li telqu minn dan ir-raħal. Nistħajlek tgħid li b'dan kollu ma għandix għax nistgħaġeb għax fid-dinja min jaf kemm hawn żgħażagħ li jmexxu paġni bħalma jmexxi dan iż-żagħżugħ, imma li ħallieni bla kliem huwa li dan it-tifel għandu l-kundizzjoni ta' down syndrome. Kemm kultant lanqas nimmaġinaw jew nobsru l-kapaċitajiet ta' nies bħal dawn! Nistqarr li minkejja li naf li min għandu din il-kundizzjoni jkun kapaċi jagħmel ħafna minn dak i nagħmlu lkoll kemm aħna u hemm fejn jissupera l-kapaċitajiet taċħna, kieku qatt ma ltaqjt miegħu qatt ma kont nimmaġina kif paġna miżmuma daqstant aġġornata hija mmexxija minn żagħażugħ hekk. Kemm hu tajjeb li l-bniedem niltaqgħu miegħu wiċċ imb wiċċ, kemm hu importani li l-kuntatt bejn bniedem u bniedem ma jkunx biss virtwali! Dan l-artiklu deher f'Il-Mument - 9 ta' Settembru 2018
Wiċċ imb' wiċċ